b'\n_START_ARTICLE_\nTaivo Uibo\n_START_PARAGRAPH_\nTaivo Uibo (s\xc3\xbcndinud 1. novembril 1936 Tallinnas) on Eesti vabadusv\xc3\xb5itleja ja jalgpallitreener.\n_START_SECTION_\nElulugu\n_START_PARAGRAPH_\nTaivo Uibo on s\xc3\xbcndinud 1. novembril 1936 Tallinnas. Isa oli ohvitser, ema teenistuja telefonikeskjaamas. Isa Hans Uibo langes 1944. aasta s\xc3\xbcgisel Eesti Omakaitse koosseisus v\xc3\xb5ideldes pealetungivate N\xc3\xb5ukogude v\xc3\xa4gede vastu. Lapsep\xc3\xb5lv m\xc3\xb6\xc3\xb6dus Tallinnas Pelgulinnas. Kaheksa-aastaselt kaotas isevalmistatud l\xc3\xb5hkekeha plahvatuses oma vasaku k\xc3\xa4elaba. Tegeles teismelisena aktiivselt jalgpalliga, tuli Tallinna "Kalevi" koosseisus mitu korda Eesti noortemeistriks ja 1955. aastal t\xc3\xa4iskasvanute meistriks. L\xc3\xb5petas 1955. aastal Tallinna 22. Keskkooli ja asus t\xc3\xb6\xc3\xb6le Tallinna Lastestaadioni jalgpalli- ja j\xc3\xa4\xc3\xa4hokitreenerina._NEWLINE_1953. aasta aprillis asutas koos kolme eakaaslasega p\xc3\xb5randaaluse n\xc3\xb5ukogudevastase organisatsiooni "Kotkad", pidades end iseseisvusaegse Kaitseliidu noorteorganisatsiooni "Noored Kotkad" j\xc3\xa4rglasteks. Uibo valiti "Kotkaste" juhiks. Kokku kuulus organisatsiooni paark\xc3\xbcmmend inimest. Tegeleti mitmesuguste n\xc3\xb5ukogudevastaste loosungite \xc3\xbcleskleepimise ja majaseintele v\xc3\xa4rvimisega. \xc3\x96\xc3\xb6l vastu 24. veebruari 1955 pandi tollase Tallinna 2. Keskkooli (praegune Tallinna Reaalkool) stendile \xc3\xbcles Eesti Vabariigi aastap\xc3\xa4eva meenutav pikema tekstiga lendleht. Oktoobris 1955 j\xc3\xa4i \xc3\xbcks organisatsiooni liikmetest organisatsiooni vandet\xc3\xb5otuse tekstiga oma kooli direktorile vahele. Taivo Uibo vahistati 10. oktoobril 1955 oma Tallinna kodus, kuid vabastati samal p\xc3\xa4eval allkirja vastu. Uuesti vahistati 24. novembril 1955._NEWLINE_11. jaanuaril 1957 m\xc3\xb5istis Eesti NSV \xc3\x9clemkohus talle Vene NFSV kriminaalkoodeksi paragrahvide 58-10 l\xc3\xb5ige 1 (n\xc3\xb5ukogudevastane agitatsioon ja propaganda) ja 58-11 (osav\xc3\xb5tt n\xc3\xb5ukogudevastase organisatsiooni tegevusest) alusel viis aastat vabadusekaotust range re\xc5\xbeiimiga laagris. Vangis Mordvas Zubovo-Poljanski rajoonis Sosnovka asula l\xc3\xa4hedal asunud poliitvangide laagris. Vabanes laagrist ennet\xc3\xa4htaegselt 31. mail 1960 ja s\xc3\xb5itis kohe tagasi Tallinna. _NEWLINE_Asus 1960 t\xc3\xb6\xc3\xb6le endisele kohale Tallinna Lastestaadioni jalgpalli- ja j\xc3\xa4\xc3\xa4hokitreenerina, 1962. aastal oli p\xc3\xb5levkivikombinaadi Kivi\xc3\xb5li jalgpallimeeskonna treener. 1960. aastal kohe vangist vabanedes osales uue p\xc3\xb5randaaluse N\xc3\xb5ukogudevastase organisatsiooni Eesti Rahvuslaste Liit loomises ja oli selle juht. Sinna kuulusid veel Enn Tarto, Erik Udam, Valdo Reinart, Jarmo Kiik, Elvar Eerme, V\xc3\xa4ino Puusepp ja Priit Silla. Tegeldi n\xc3\xb5ukogudevastase kirjanduse levitamise, relvade ja laskemoona kogumisega puhkeva s\xc3\xb5ja tarvis. Vahistati 25. juunil 1962 Kivi\xc3\xb5lis. 1. detsembril 1962 m\xc3\xb5istis Eesti NSV \xc3\x9clemkohus talle Eesti NSV kriminaalkoodeksi paragrahvi 68 l\xc3\xb5ige 2 (N\xc3\xb5ukogudevastane agitatsioon ja propaganda) alusel kuueaastase vabadusekaotusega range re\xc5\xbeiimiga parandusliku t\xc3\xb6\xc3\xb6 koloonias. Oli vangilaagris samas kohas, kus eelmine kordki - Mordvas Zubovo-Poljanski rajoonis Sosnovka asula l\xc3\xa4hedal asunud poliitvangide laagris. Vabanes vangist 26. juunil 1968. 1969-1970 jalgpallitreener Kivi\xc3\xb5lis. 1970-1990ndad Tallinna Linna Spetsialiseeritud Autotranspordibaasi (tegeles Tallinna linna heakorrastuse, pr\xc3\xbcgiveo jm. teenuse pakkumisega) personali v\xc3\xa4lja\xc3\xb5ppe insener, l\xc3\xb5puks infoosakonna juhataja. Tegutses veel 1980ndatel jalgpallitreenerina._NEWLINE_\xc3\x95ppis 1969-1977 Tartu \xc3\xbclikoolis kaug\xc3\xb5ppes ajakirjandust, l\xc3\xb5petas 1977. Avaldanud artikleid Eesti ajakirjanduses.'